Bábolna Város Önkormányzat

2943 Bábolna, Jókai u. 12.

**J E G Y Z Ő K Ö N Y V**

Készült: A Bábolna Város Önkormányzat Képviselő-testülete 2014. január 23-án, 17,00 órakor a bábolnai Általános Iskolában lévő Stúdióteremben megtartott rendkívüli ülésen.

Jelen vannak: dr. Horváth Klára polgármester, Bierbauer Imre alpolgármester,

dr. Jankó Miklós Jenő, Popovics György, Lukáts Péter, Veresné Szkocsek Mária,

Zábrádi János képviselők,

továbbá: Kocsis Gábor jegyző, dr. Bacsárdi József aljegyző, Tavasziné Horváth Ilona pénzügyi csop. vez., Peresztegi Gáborné igazgató, Somogyiné Szabados Marianna intézményvezető, Török Sándor intézményvezető, Szakács Kornél ügyvezető.

dr. Horváth Klára polgármester: Köszönti a képviselőket, a megjelenteket, Bábolna lakosságát. Megállapítja, hogy a testület 7 fővel határozatképes. Ismerteti, hogy az első napirendi ponthoz újabb írásos anyagokat osztottak ki, a negyedik napirendi pontban a Monsanto Kft. kérelmére módosítják a településrendezési tervet, ehhez előzetes tájékoztató dokumentációt osztottak és a 6. napirendi ponthoz is újabb írásos anyagot adtak. Egyebek napirendi pontba 3 újabb napirendet kívánnak felvenni, a Rózsaerdei utcai játszótér felújítását, a Bábolnai 1601. sz. ingatlan tulajdonjogának rendezését és az Agrár-Com Kft. kérelmét.

Bierbauer Imre alpolgármester: Kiegészítésként az ülés végén szeretne meghívni minden érdeklődőt a megrendezésre kerülő Sakk Fesztiválra.

dr. Horváth Klára polgármester: Szavazást kezdeményez a módosított napirendi pontok elfogadásáról.

*A Bábolnai Képviselő Testület egyhangú szavazással elfogadja*

*a módosított napirendi pontokat.*

1. **2014. évi költségvetés tárgyalása (I. forduló)**

dr. Horváth Klára polgármester: Elmondja, hogy rövid előterjesztést készítettek a várható bevételekről és kiadásokról. Az előző évekhez hasonlóan egy összehasonlító táblázatot is kiadtak. Az ülés előtt került kiosztásra a napirendhez tartozó középtávú terv a fizetési kötelezettségre vonatkozóan, amit a jogszabályok alapján a rendelet megalkotása előtt kell elfogadni, valamint egy elképzelési javaslatot a fejlesztésekre, beruházásokra nézve. Elmondja, hogy az összehasonlító táblázat a 2013. évi tényadatokat és a 2014. évi tervszámokat tartalmazza a bevételek és kiadások tekintetében. Kiemeli, hogy a zöldterület kezelésére 35 millió forintot terveztek kiadásként, ez nagyobb összeg, mint az elmúlt évben. Azért volt szükséges megemelni az összeget, mert 2014-ben a szennyvíz és vízi közmű ágazatot jogszabály alapján kötelesek átadni az ÉDV Zrt-nek, és ez többlet finanszírozási igényt jelent a Szennyvízkezelő Kft-nek a zöldterületek gondozására. Felhívja a figyelmet arra, hogy az év folyamán, ha átadásra kerül az ágazat, meg kell fontolniuk, hogy továbbra is fenntartják-e a Szennyvízkezelő Kft-t, vagy a feladataikat hivatalon belül is el tudják-e látni. Elmondja, hogy az általános iskola rezsi költségeire, a takarítók, karbantartók béreire és járulékaira szánt összeg a korábbi 41 millióról 20 millió forintra csökkent, mert kikerült a diákszállítás költsége, valamint a karbantartó bére, mivel ő átkerült a Szennyvízkezelő Kft-hez, de átkerült a rehabilitációs járulék 1 millió Ft összeggel is, és a rezsi költség is a konyhán átkönyvelésre került. A rezsiköltségben kb. 5 millió forint megtakarítást értek el. Úgy gondolja, hogy jó döntést hoztak, mikor az iskola működtetését saját kézben tartották, mivel az államnak 49 millió forintot kellett volna átadniuk a működtetésre. Jelentős összegként szerepel továbbá a táblázatban az iskola, óvodai étkeztetés mind a bevételi, mind a kiadási oldalon. Az önkormányzati feladatra nem tervezhető bevételek összege az előző évhez képest 20 millió forinttal nőtt, így 584.755.000,- Ft került megállapításra. Az állami támogatások összege megnőtt 15 millió forinttal, a helyi adókat pedig a 2013. évi szinthez képest állapították meg. Részletezi a helyi adókból származó tervezett bevételeket, valamint a Bana-Bábolna Közös Önkormányzati Hivatal várható bevételeit és kiadásait. A táblázat továbbá tartalmazza minden intézmény tervezett pénzmozgását. Összesen a kiadási oldal 501 millió forintot tervez, míg a bevételi oldal 670 millió forintot. Kiemeli, hogy a pontosításokat követően ezek az összegek változhatnak. 2013 végén 150 millió forint pénzmaradvánnyal számoltak, mely a bevételi oldalt tovább emeli. 2014-ben az Önkormányzat 820 millió forintból gazdálkodik. A kiadások között már betervezésre került a konyha építése is, de ezen felül további szabad pénzeszközzel rendelkeznek, melyből esetlegesen még több beruházást, fejlesztést tudnak lebonyolítani. Ismerteti, hogy a különböző szervezetek támogatására az elmúlt évhez (12,2 millió Ft) képest szintén magasabb összeg (12,5 millió Ft) került megállapításra, mivel az év folyamán több civil szervezet is jelentkezett kérelemmel. Az előterjesztés alapján részletezi a különböző szervezetek támogatására megállapított összegeket. Kiemeli, hogy 2013-ban kb. 7 millió forint összegben osztottak segélyeket. Ez lehetett átmeneti segély vagy rendszeres segély, de 2014. január elsejétől csupán egy, úgynevezett Önkormányzati segélyt oszthatnak az előző évi tényadatok alapján. A tervezett fejlesztésekkel kapcsolatban elmondja, hogy 2013 őszétől gyűjtik és véleményezik a fejlesztési ötleteket. Figyelembe vették az intézményvezetők kéréseit is, ezek beépítésre kerültek az intézményi költségvetésekbe. Felsorolja a tervezett felújításokat. Kiemeli, hogy az ezekhez tartozó kiadások csupán becsült összegek és felhívja a figyelmet arra, hogy 2014. február 5-ig kell benyújtaniuk költségvetésüket, így február 3-án és 4-én tartják meg a bizottsági üléseket, 5-én pedig a testületi ülést, hogy időben benyújtásra kerüljön a jogszabályoknak megfelelő formában elkészített költségvetés. Hozzá teszi, hogy tervezték a jubileumi jutalmakat, a szociális dolgozók esetében pedig kormányzati ígéret van arra, hogy márciusban rendezik juttatásaikat. Ezt követően rendeletmódosítással az Önkormányzat is rendezi a fizetéseket, valamint átgondolja olyan intézményekben is a fizetéseket, ahol az utóbbi időben nem történt változás.

dr.Jankó Miklós Jenő képviselő: Úgy gondolja, hogy a költségvetés jó és takarékos, mindent megtesznek, hogy a város pénzét megfelelően használják fel.

dr. Horváth Klára polgármester: Hozzá teszi, hogy az elmúlt években valóban megpróbáltak takarékoskodni és ez volt az első alkalom, mikor a költségvetés tervezésekor mindent finanszírozni tudtak, köszönhetően a 2013. évi spórolásnak és az így megmaradt 150 millió forint szabad pénzeszköznek.

Bierbauer Imre alpolgármester: Elmondja, hogy a költségvetés tervezése közben végre nem azon kellett gondolkodniuk, hogy kitől mit vonjanak el, hol tudnak spórolni, hanem azon, hogy a meglévő összegeket milyen módon tudják felhasználni a település érdekében.

dr. Horváth Klára polgármester: Szavazást kezdeményez az előterjesztés alapján.

*A Képviselő-testület egyhangú szavazással az alábbi határozatokat hozza:*

**1/2014. (I.23.) sz. Képviselő-testületi határozat:**

Bábolna Város Önkormányzat saját bevételeinek

és fizetési kötelezettségeinek középtávú terve

E Ft-ban

|  |  |  |  |
| --- | --- | --- | --- |
| Megnevezés | 2015. | 2016. | 2017. |
| Helyi adóból származó bevétel | 350.000 | 300.000 | 300.000 |
| Önkormányzati vagyon és az önkormányzatot megillető vagyonértékű jog értékesítéséből és hasznosításából származó bevétel | 10.000 | 10.000 | 10.000 |
| Osztalék, koncessziós díj és hozambevétel | 0 | 0 | 0 |
| Tárgyi eszköz és immateriális jószág, részvény, részesedés, vállalat értékesítésből vagy privatizációból származó bevétel | 0 | 0 | 0 |
| Bírság-, pótlék- és díjbevétel | 1.000 | 1.000 | 1.000 |
| Kezességvállalással kapcsolatos megtérülés | 0 | 0 | 0 |
| **Saját bevétel összesen** | **361.000** | **311.000** | **311.000** |
| Hitel, kölcsön felvétele, átvállalása a folyósítás, átvállalás napjától a végtörlesztés napjáig, és annak aktuális tőketartozása | 0 | 0 | 0 |
| A számvitelről szóló törvény szerinti hitelviszonyt megtestesítő értékpapír forgalomba hozatala a forgalomba hozatal napjától a beváltás napjáig, kamatozó értékpapír esetén annak névértéke, egyéb értékpapír esetén annak vételára | 0 | 0 | 0 |
| Váltó kibocsátása a kibocsátás napjától a beváltás napjáig, és annak a váltóval kiváltott kötelezettséggel megegyező, kamatot nem tartalmazó értéke | 0 | 0 | 0 |
| A számviteli törvény szerint pénzügyi lízingbevevői félként történő megkötése a lízing futamideje alatt és a lízingszerződésben kikötött tőkerész hátralévő összege | 0 | 0 | 0 |
| Visszavásárlási kötelezettség kikötésével megkötött adásvételi szerződés eladói félként történő megkötése a visszavásárlásig, és a kikötött visszavásárlási ár | 0 | 0 | 0 |
| Szerződésben kapott, legalább 365 nap időtartamú halasztott fizetés, részletfizetés, és a még ki nem fizetett ellenérték | 0 | 0 | 0 |
| Hitelintézetek által, származékos műveletek különbözeteként az Államadósság Kezelő Központ Zrt-nél elhelyezett fedezeti betétek és azok összege | 0 | 0 | 0 |
| **Adósságot keletkeztető ügylet értéke összesen:** | **0** | **0** | **0** |

Felelős: polgármester

Határidő: 2014. 01. 23.

dr. Horváth Klára polgármester: Szavazást kezdeményez az előterjesztés alapján.

*A Képviselő-testület egyhangú szavazással az alábbi határozatokat hozza:*

**2/2014. (I.23.) sz. Képviselő-testületi határozat:**

# Bábolna Város Önkormányzat Képviselő-testülete

a 2014. évi költségvetési rendelet szöveges részébe beépíti a kiadások oldalra jutalom címszó alatt, hogy a bértömeg 12 %-a jutalmazásra fordítható.

Abban az esetben, ha az év folyamán forrás biztosítható a kifizetésre a Képviselő-testület újra napirendjére tűzi a kérdés megvitatását.

Határidő: 2014. február 5.

Felelős: polgármester, jegyző

dr. Horváth Klára polgármester: Szavazást kezdeményez az előterjesztés alapján.

*A Képviselő-testület egyhangú szavazással az alábbi határozatokat hozza:*

**3/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete

az intézményi dolgozók részére a jelenleg hatályos jogszabályok szerint

havi 8.000,- Ft értékű Erzsébet utalványt biztosít 2014. évben.

Határidő: 2014. február 5.

Felelős: polgármester, jegyző

dr. Horváth Klára polgármester: Szavazást kezdeményez az előterjesztés alapján.

*A Képviselő-testület 5 igen és 2 tartózkodó szavazattal az alábbi határozatot hozza:*

**4/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete

a 2014. évi költségvetési rendelet szöveges részébe beépíti a kiadások oldalra jutalom címszó alatt, hogy a polgármester részére 6 havi fizetésének megfelelő mértékű jutalom adható. Abban az esetben ha az év folyamán forrás biztosítható a kifizetésre a Képviselő-testület újra napirendjére tűzi a kérdés megvitatását.

Határidő: 2014. február 5.

Felelős: polgármester, jegyző

dr. Horváth Klára polgármester: Szavazást kezdeményez az előterjesztés alapján.

*A Képviselő-testület egyhangú szavazással az alábbi határozatokat hozza:*

**5/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete

# az intézmények által benyújtott fejlesztési elképzelések közül az alábbiakat építi be a 2014. évi önkormányzati költségvetésbe megvalósítás céljából:

* az épülő konyhába konyhatechnológiai eszközök beszerzése: 30 millió Forint,
* az épülő konyha, étterem műszaki ellenőrzésének

bonyolítása: 3 millió Forint,

* Szabadidőközpontban új tekepálya megépítése: 22 millió Forint,
* Rózsaerdei úton játszótér felújítása, önrész: 1 millió Forint,
* Helytörténeti gyűjtemény kerítésének felújítása: 3 millió Forint,
* Széchenyi ltp. falfelületeinek szigetelése, festése (3 felület): 4 millió Forint,
* BMX pálya mellett „Hard Body Hang” testépítő pálya

felépítése: 3 millió Forint,

* termálkútjaink éves felülvizsgálata a nyilvántartásban

tartás végett: 2.5 millió Forint,

* régi temető kerítésének felújítása, új zöldnövényzet telepítése,

Árkád ABC melletti park rendezése: 50 millió Forint,

* buszvégállomás (esetleges) bitumenezése, buszbeállók

átgondolása: 10 millió Forint,

* régi konyha elbontása, területének rendezése, parkosítása,tervek elkészítése,
* Piac (esetleges) áthelyezése a Kereskedőudvar melletti térburkolt területre,
* Sportcsarnok mögötti területek rehabilitációja, tervek elkészíttetése.

Határidő: 2014. február 5.

Felelős: polgármester, jegyző

dr. Horváth Klára polgármester: Szavazást kezdeményez az előterjesztés alapján.

*A Képviselő-testület egyhangú szavazással az alábbi határozatokat hozza:*

**6/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete

# a 2014. évi költségvetés I. fordulós tárgyalásával kapcsolatos

# előterjesztést elfogadja és tudomásul veszi.

# A Képviselő-testület felkéri a Közös Önkormányzati Hivatalt, hogy az előterjesztésben foglaltakat és az előterjesztéssel kapcsolatban meghozott Képviselő-testületi döntéseket építse be a 2014. február 5-én megvitatásra kerülő

# költségvetési rendelet tervezetébe.

Határidő: 2014. február 5.

Felelős: polgármester

1. **SzMSz módosítása**

Kocsis Gábor jegyző: Elmondja, hogy 2013. december 29-én született egy kormányrendelet, mely a jegyzői hatáskörben lévő méltányossági közgyógyellátások iránti igények elbírálását a képviselő testület hatáskörébe helyezte át. A jogszabály rövid határidőt, mindössze 8 napot határoz meg a beérkezés és az elbírálás között, ezért szükséges lenne a jegyzői hatáskörbe visszahelyezni a döntést. Az átruházáshoz szükséges módosítani a Szervezeti és Működési Szabályzatot.

dr. Horváth Klára polgármester: Szavazást kezdeményez a rendeletmódosításról. Felhívja a testület figyelmét, hogy rendelet módosítás következik, minősített többség szükséges annak elfogadásához.

*A Képviselő-testület egyhangú szavazással az alábbi rendeletet hozza:*

**Bábolna Város Önkormányzat Képviselő-testülete**

**1/2014. (I. 23.) önkormányzati rendelete**

**az Önkormányzat Szervezeti és Működési Szabályzatáról**

**szóló 15/2013. (II. 14.) rendelete módosításáról**

Bábolna Város Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 53. § (1) bekezdésében, 143. § (4) bekezdés a) pontjában kapott felhatalmazás alapján, az Alaptörvény 32. cikk (1) bekezdés d) pontjában meghatározott feladatkörében a következőket rendeli el:

1. § Bábolna Város Önkormányzata Képviselő-testületének az Önkormányzat Szervezeti és Működési Szabályzatáról szóló 15/2013. (II. 14.) rendeletének (a továbbiakban: Rendelet) 46. §-a az alábbi (4) bekezdéssel egészül ki:

*„(4) A Képviselő-testület a jegyzőre ruházza a méltányossági közgyógyellátásra vonatkozó szociális hatáskörét.”*

2. § Ez a rendelet 2014. január 24. napján lép hatályba és 2014. január 25. napján hatályát veszti.

**Kocsis Gábor dr. Horváth Klára**

jegyző polgármester

1. **Bábolnai Televízió Nonprofit Kft. Alapító Okiratának módosítása**

dr. Bacsárdi József aljegyző: Ismerteti, hogy korábbi döntésük alapján továbbra is Hantos Péter lesz a BTV igazgatója, de a megbízatása 2014. januárjában jár le. A bíróságon bejegyzésre kerül, hogy Hantos úr a következő 5 évben továbbra is a BTV vezetője marad és ezzel egy időben sort kell keríteniük Bihari Gábor és Szirákné Szalóki Gyöngyi felügyelő bizottsági tagságának meghosszabbítására a következő 5 évre. Az Alapító Okiratban pár kisebb változtatást kell eszközölniük, melyek érdemben nem módosítják azt.

dr. Horváth Klára polgármester: Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatokat hozza:*

**7/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete,

megbízza Szirákné Szalóki Gyöngyi (an.: Kiss Erzsébet) 2943 Bábolna, Széchenyi I. ltp. F/4. szám alatti lakost, valamint Bihari Gábor (an.: Scholcze Amália) 2943 Bábolna, Mészáros utca 30. szám alatti lakost, hogy 2014. január 23. napjától 2019. január 22. napjáig a Bábolnai Televízió Szolgáltató Közhasznú Nonprofit Korlátolt Felelősségű Társaság felügyelő bizottsági tagságát lássák el.

Határidő: azonnal

Felelős: polgármester

dr. Horváth Klára polgármester: Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatokat hozza:*

**8/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete

a Bábolnai Televízió Szolgáltató Közhasznú Nonprofit Korlátolt Felelősségű Társaság Alapító Okiratát az előterjesztésben szereplő szöveggel módosítja, valamint elfogadja a változásokkal egységes szerkezetbe foglalt Alapító Okiratot.

Határidő: azonnal

Felelős: polgármester

1. **Bábolna Város Rendezési tervének felülvizsgálata**

dr. Horváth Klára polgármester: Ismerteti, hogy 2013 decemberében fogadták el a rendezési tervet, melynek módosítására kerülne sor, mert a Tér-Háló Kft. tévedése folytán a nagyigmándi területek, a Monsanto Kft. területei, melyek korábban ipari, gazdasági területi besorolást kaptak, átkerültek különleges mezőgazdasági üzemi területbe. Viszont a szabályozás és a beépítési kötelezettség tekintetében ez hátrányos besorolást jelent. A különleges mezőgazdasági üzemi terület 40%-át, míg az ipari, mezőgazdasági területnek 50%-át lehet beépíteni, a Monsanto Kft-nek pedig szüksége van erre az 50%-ra, mert új üzemcsarnokot szeretne építeni, ezért fordultak kérelemben az Önkormányzathoz. A Tér-Háló Kft. elkészítette az új dokumentációt, hogy gyorsított eljárásban minél előbb javítani tudják a tévedést. Szavazást kezdeményez.

*A Képviselő-testület egyhangú szavazással az alábbi határozatot hozza:*

**9/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete

hozzájárul **a Bábolna 0263/1, 0263/5, 0263/8, 0250/1,**

**0250/8, 0250/7, 0285/2 helyrajzi számú** jelenleg különleges mezőgazdasági üzemi övezetű területek ( KMü), gazdasági –ipari (Gip) célú övezetű területbe sorolásához a Tér-Háló Kft. által készített dokumentáció alapján.

A Képviselő-testület megállapítja, hogy a korábban hatályos rendezési terv szerint a területek ipari-gazdasági övezetek voltak 50%-os maximális beépíthetőséggel. Technikai okok miatt a jelenleg hatályos rendezési tervbe különleges mezőgazdasági üzemi övezet került kijelölésre

max. 40%-os beépíthetőséggel. A területeken szükség van az 50%-os beépíthetőség biztosítására, a tervezett fejlesztések

építésjogi feltételeinek megteremtésére.

Határidő: azonnal

Felelős: polgármester

1. **Győr Nagytérségi Hulladékgazdálkodási Társulás megkeresése**

dr. Horváth Klára polgármester: Ismerteti, hogy a Győr-Szol Kft. 2 ügyben kereste meg az Önkormányzatot. Egyrészt hozzájáruló határozatot kérnek a testülettől, hogy tanúként hallgathassák meg dr. Pónya Zoltán ügyvéd urat, mivel bírósági eljárás indult néhány önkormányzattal szemben önrész meg nem fizetése miatt, másrészt közölték a 2014. évi működési hozzájárulás mértékét, mely bruttó 296,- Ft/fő/év. Ezt a költségvetésbe betervezték, mely éves szintén 1.270.000 Ft kiadást eredményez az önkormányzatnak. Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatokat hozza:*

**10/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete

hozzájárul ahhoz, hogy a Győri Járásbíróság előtt folyó

G.22.561/2013. számú perben (Győrszemere, Egyed, Rábacsécsény és Kisbabot Községek Önkormányzata ellen a Győr Nagytérségi Hulladékgazdálkodási Önkormányzati Társulás által, az önrész meg nem fizetése miatt indított perben) az eljáró bíró tanúként hallgassa meg dr. Pónya Zoltán ügyvédet.

A hozzájárulás felmentést ad a titoktartás alól az eljáró ügyvéd részére.

Felelős: polgármester

Határidő: 2014. január 31. (a határozat megküldésére a Győr Nagytérségi Hulladékgazdálkodási Önkormányzati Társulás részére)

dr. Horváth Klára polgármester: Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatokat hozza:*

**11/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete

tudomásul veszi a Győr Nagytérségi Hulladékgazdálkodási Önkormányzati Társulás tájékoztatóját a 2014. évi működési hozzájárulás mértékről,

mely bruttó 296,- Ft/fő/év.

Határidő: azonnal

Felelős: polgármester

1. **Energia megtakarítási árajánlatok**

dr. Horváth Klára polgármester: Ismerteti, hogy írásos anyagok az ülés előtt kerültek kiosztásra. A villamos energia és a gázszolgáltatás versenyeztetésére irányul a megkeresés. Az önkormányzat intézményeinek, valamint a közvilágítás vonatkozásában a villamos energia szolgáltatókat versenyeztetnék, a gázfogyasztás esetében pedig az iskola, a Sportcsarnok, valamint a Szabadidőközpont fűtésére lehetne pályázni. Kiemeli, hogy a Ménesbirtok területeit nem lehet bevonni a tendereztetésbe, mivel a Ménesbirtok szintén tendereztetésen veszi az áramot, duplán pedig nem lehet tendert kiírni. Mindkét pályázó cég leírását és árajánlatát kiadták. A B4F Hungary Kft. és a Sourcing Hungary Kft. is árlejtéses licittel versenyeztetné az ajánlattevőket. A különbség kettőjük között, hogy a B4F Kft. a csomagban lévő legalacsonyabb összegről indítja a licitet lefelé, míg a másik Kft. nem határozta meg honnan indítja azt. Kiemeli, hogy az intézmények világítása és a közvilágítás árai között általában különbség van, de a B4F Kft. ezt is összevonná, és egy, alacsonyabb áron indítaná mindkét licitet. Egy éves szerződéseket javasolnak kötni, hogy minden évben lehessen versenyeztetni. Az első évben a megtakarításokból a B4F 30%-ot kér, de ők a második évtől fix 49.000,- Ft-ot kérnének ezért a szolgáltatásért, míg a másik cég 20%-ot kérne. Kiemeli, hogy a közvilágítás tekintetében legkorábban 2015. január elsején tudnak váltani, mivel élő szerződésük van addig, az intézmények villamos energia ellátására vonatkozó szerződéseket pedig 30 napos felmondási határidővel tudják módosítani. A gáz szolgáltatás terén az iskola és a Sportcsarnok esetében 2015. február 1-jén tudnak váltani, a Szabadidőközpont esetében pedig még folynak a kutatások a több éves szerződés után. Jó ötletnek tartja a versenyeztetést. Előzetes számítások szerint több százezer forintot tudnának spórolni mind a villamos energia, mind a gáz szolgáltatás esetében. Úgy gondolja jól összehasonlítható a 2 ajánlat, így kéri a képviselők véleményét.

Popovics György képviselő: Arról érdeklődik, hogy a Sourcing Hungary Kft. melyik évhez viszonyítva kéri minden évben a megtakarítások 20%-át.

dr. Horváth Klára polgármester: Elmondja, hogy mindig az adott év megtakarításának 20%-át és az ÁFA-t kéri.

Popovics György képviselő: Úgy gondolja, mindenképpen élniük kell a lehetőséggel.

Bierbauer Imre alpolgármester: Támogatja a lehetőséget, de úgy gondolja nehéz eldönteni melyik Kft ajánlata jobb. Nem tudni előre, hogy a jövőben a megtakarítás összege mennyivel haladja meg a 49.000,- Ft-ot. A Sourcing Hungary Kft. ajánlatát javasolja, mert a 20%-ot stabilabbnak tartja, mint a 49.000,- Ft-os díjat.

Zábrádi János képviselő: A B4F Kft ajánlatát javasolja elfogadásra, mert már 200.000,- Ft-os megtakarítás esetén is az első évben 40.000,- Ft, illetve 60.000,- Ft-ot kellene fizetniük. Úgy gondolja, ennél sokkal nagyobb megtakarításra kell számítaniuk, ez esetben pedig a 49.000,- Ft-os díj kedvezőbb. Javasolja, hogy a Szabadidőközpont gázszolgáltatói szerződését a Ménesbirtok Kft-nél keressék.

Lukáts Péter a Pénzügyi és Településfejlesztési Bizottság elnöke: Egyetért Zábrádi János javaslatával.

dr. Bacsárdi József aljegyző: Kiemeli, hogy amennyiben nem lesznek elégedettek a későbbiekben a választásukkal, egy év múlva gond nélkül tudnak más céggel szerződni.

dr. Horváth Klára polgármester: Hozzá teszi, hogy a B4F Kft. biztosítja, hogy szerződéskötés esetében minden év második felében jelentkeznek, ha esedékessé válik az évi versenyeztetés.

Zábrádi János képviselő: Felhívja a figyelmet arra, hogy a döntés következményeivel az új testületnek kell majd foglalkoznia már, mivel a megtakarítás a jövő évben realizálódik csak.

dr. Horváth Klára polgármester: Elmondja, hogy csak a közvilágítás esetében tudnak 2015-ben szolgáltatót váltani, az intézmények esetében 30 napos felmondási határidővel tudnak váltani, így ez még 2014 tavaszán megvalósulhat. Szavazást kezdeményez.

*A Képviselő-testület egyhangú szavazással az alábbi határozatot hozza:*

**12/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete

úgy dönt, hogy a B4F Hungary Kft. (1116 Budapest, Temesvár u. 20.,

adószám: 24258654-2-43) ajánlatát fogadja el a villamos energia és gáz szolgáltatás versenyeztetésének lebonyolítására.

Határidő: azonnal

Felelős: polgármester

1. **Egyebek**
2. **Rózsaerdei úti játszótér felújítása**

dr. Horváth Klára polgármester: Ismerteti, hogy az Önkormányzat LEADER pályázat keretében 3.842.730 Ft-ot nyert a játszótér felújítására. A BRICOLL Kft. biztosította a szükséges terveket. A beszerezni kívánt eszközök az uniós előírásoknak fognak megfelelni, ehhez 1.061.000 Ft önrészt kell biztosítaniuk. Kéri a testület felhatalmazását, hogy árajánlatot kérhessenek be a Forduló Kft-től, a Tóth Trans Ács Kft-től, valamint a Communal Contact Kft-től. Kiemeli, hogy a február 3-i pénzügyi bizottsági ülésen már bírálatra szeretnék bocsátani az ajánlatokat. Felhívja a figyelmet arra, hogy a beruházás tárgyát nem képezi a játszóteret körülvevő drótkerítés, ezt ha szükségesnek tartják, külön kell finanszírozni. Szavazást kezdeményez.

*A Képviselő-testület egyhangú szavazással az alábbi határozatot hozza:*

**13/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete

úgy dönt, hogy a LEADER pályázati program keretében a Rózsaerdei úton található játszótér felújítására önrészként 1.061.805,- Ft-ot

a 2014. évi költségvetés beruházások soron biztosítja.

A Képviselő-testület a projekt megvalósítására vonatkozó árajánlatok

beadására a következő cégeket hívja meg:

* Forduló Kft. (2941 Ács, Nyárfa u. 6.)
* Tóth Trans Ács Kft. (2941 Ács, Hunyady u. 25.)
* Communal Contact Kft. (2943 Bábolna, Tessedik S. u. 18.).

Határidő: azonnal

Felelős: polgármester

1. **Bábolnai 1601. hsz. ingatlan tulajdonjogának rendezése**

dr. Bacsárdi József aljegyző: Ismerteti, hogy az ingatlant 2005-ben adta el a település az ALLAND IPF Kft-nek, de ők nem íratták át saját nevükre azt. Viszont az Alpha-Vet Kft. szerette volna megvenni az ingatlant, így gondok merültek fel a Földhivatalban, ezért nyilatkozniuk kell, hogy a szerződést megkötötték, a vételárat kifizette az ALLAND IPF Kft.

dr. Horváth Klára polgármester: Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatot hozza:*

**14/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete

1.) Bábolna Város Önkormányzata, mint eladó a Bábolnán 2005. november 7. napján kelt adásvételi szerződéssel eladta az „ALLAND” IPF Ipari Park Fejlesztő Korlátolt Felelősségű Társaság (székhelye: 8000 Székesfehérvár, Móri út 106., korábbi székhelye: 8000 Székesfehérvár, Ányos Pál utca 3., a Székesfehérvári Törvényszék Cégbírósága által Cg.07-09-007330 cégjegyzék szám alatt nyilvántartva, statisztikai azonosító: 12496600-6810-113-07, adószáma: 12496600-2-07, képviselő: Brettschneider István ügyvezető) vevő (továbbiakban: vevő) részére a bábolnai 1601 hrsz. alatt felvett, kivett saját használatú út megnevezésű, 409 m2 térmértékkel

nyilvántartott belterületi ingatlan egészét.

2.) Bábolna Város Önkormányzata, mint eladó a jelen hozzájáruló nyilatkozat aláírásával elismeri és igazolja, hogy a vevő az 1.) pontban írt ingatlan teljes vételárát az adásvételi szerződésben foglaltak szerint határidőben megfizette, így az eladónak az adásvétellel kapcsolatban a vevővel szemben semmilyen további igénye vagy követelése a jövőben nem áll fenn.

3.) Bábolna Város Önkormányzata, mint eladó a fentiekre figyelemmel feltétlen és visszavonhatatlan hozzájárulását adja ahhoz, hogy az 1./ pontban írt ingatlanra az „ALLAND” IPF Ipari Park Fejlesztő Korlátolt Felelősségű Társaság (székhelye: 8000 Székesfehérvár, Móri út 106., korábbi székhelye: 8000 Székesfehérvár, Ányos Pál utca 3., a Székesfehérvári Törvényszék Cégbírósága által Cg.07-09-007330 cégjegyzék szám alatt nyilvántartva, statisztikai azonosító: 12496600-6810-113-07,

adószáma: 12496600-2-07, képviselő: Brettschneider István ügyvezető) vevő kizárólagos tulajdonjoga bejegyzésre kerüljön az ingatlan-nyilvántartásba adásvétel jogcímén minden tehertől mentesen.

Határidő: azonnal

Felelős: polgármester

1. **Agrár-Com Kft. kérelme**

dr. Bacsárdi József aljegyző: Elmondja, hogy ez a cég vásárolta meg a cukrászda épületét az Ácsi úton. 2013 májusában kérelemmel fordultak az Önkormányzathoz, miszerint szeretnének a bolt előtti területen parkolót és járdát építeni. A bizottság döntése alapján a testület hozzájárult ehhez a kéréshez. A Kft. LEADER pályázaton indult, de nem nyert, mert nem szerepelt a testületi határozatban, hogy a testület milyen időtartamban járul hozzá a járda és a parkoló használatához. Jelenlegi határozati javaslatukban a Kft. a használatot korlátlan időre kapná meg, de legalább addig, amíg a projekt fenntartása szükségessé teszi.

dr. Horváth Klára polgármester: Kiemeli, hogy ezzel csak a korábbi határozatukat erősítenék meg. Szavazást kezdeményez.

*A Képviselő-testület egyhangú szavazással az alábbi határozatot hozza:*

**15/2014. (I.23.) sz. Képviselő-testületi határozat:**

Bábolna Város Önkormányzat Képviselő-testülete

a Pénzügyi és Településfejlesztési Bizottság 100/2013. (V. 21.) sz. határozatát és a Képviselő-testület 51/2013. (V. 30.) sz. határozatát megerősíti azzal, hogy az Agrár-Com Kereskedelmi Kft. kérésére adott önkormányzati hozzájárulás határozatlan időtartamúnak minősül, de a hozzájárulás hatálya minimálisan az Agrár-Com Kft. által megvalósítandó projekt fenntartási idejéig tart.

Határidő: azonnal

Felelős: polgármester

1. **Sakk Fesztivál**

dr. Horváth Klára polgármester: Ismerteti a napirendi pontot. Átadja a szót Bierbauer Imre alpolgármesternek.

Bierbauer Imre alpolgármester: Elmondja, hogy 2014. január 25-én, szombaton az Általános Iskolában immár 22. alkalommal kerül megrendezésre a Bábolnai Sakk Fesztivál, melyre sok szeretettel vár minden érdeklődőt. Köszönetet mond mindenkinek, aki valamilyen formában hozzájárult a verseny megrendezéséhez, köszönetet mond minden támogatónak.

dr. Horváth Klára polgármester: Határozathozatal nélkül lezárja a napirendi pontot.

A polgármester az ülést 1800 órakor bezárja. A testület következő ülését 2014. február 5-én 17 órakor tartja.

K. M. F.

**Kocsis Gábor dr. Horváth Klára**

jegyző polgármester